Angren va Xorazmdagi shakar zavodlari ommaviy ravishda xodimlarini ishdan bo‘shatishni boshladi

“Angren shakar” va “Xorazm shakar” mas’uliyati cheklangan jamiyatlari shu kunlarda ommaviy ravishda xodimlarini ishdan bo‘shatishni boshladi. Bu haqda “Angren shakar” MChJ matbuot xizmatiga tayanib, O‘zA xabar berdi.

Ma’lumotlarga ko‘ra, ayni paytgacha 130 nafardan ziyod xodim ishdan bo‘shatilgan.
Ularning ma’lum qilishicha, “Angren shakar” va “Xorazm shakar” zavodlari yil oxiriga qadar deyarli barcha ishchilarni ishdan bo‘shatishni mo‘ljallagan.
Ma’lum qilinishicha, hozirda ikkita zavodda jami 2000 nafardan ziyod ishchi xodimning daromadsiz qolish xavfi tug‘ilmoqda.
Eslatib o‘tamiz, shu yilning iyul o‘rtalarida O‘zbekistonning ikkita eng yirik shakar zavodi — “Angren shakar” va “Xorazm shakar” xomashyo yetishmovchiligi sababli ishlab chiqarishni to‘xtatib qo‘ygandi. “Gazeta.uz” mahalliy ishlab chiqaruvchilar import qiluvchilar bilan raqobat sababli qiyinchiliklarga duch kelayotganini yozgandi.
“Angren shakar” bosh direktori Rustam Akbarxo‘jayev va “Xorazm shakar” bosh direktori Umidjon Komilovning qo‘shma bayonotida esa yangi xomashyo partiyasi kelgunga qadar uskunalarni profilaktik tozalash ishlari olib borilayotganini ta’kidlagandi.
Ma’lumot uchun, “Angren shakar” kuniga 1000 tonna shakar ishlab chiqarish quvvatiga ega, ammo yaqin vaqtgacha ishlab chiqarish hajmi 500-600 tonnani tashkil etgan hamda savdo bir necha tonnagacha tushgan.